**Dane Byers** (s. 21. helmikuuta 1986 Nipawin, Saskatchewan, Kanada) on kanadalainen toisen polven jääkiekkoilija, joka pelaa Saksan DEL-liigan Kölner Haiessa. Hän toimii joukkueen varakapteenina. Byers on pelipaikaltaan vasen laitahyökkääjä. Hän on pelityyliltään voimahyökkääjä. Byers on tunnettu varsin fyysisenä pelaaja, mutta myös johtavana, sillä hän on toiminut viisi kautta AHL-joukkueensa kapteenina. Byersiä verrattiin nuorena Brendan Shanahaniin.

Ura
---

### Seuraura

WHL-joukkue Prince Albert Raiders varasi Byersin 21. pelaajana vuonna 2001. Hän pelasi kauden 2001–2002 vielä SMHL-joukkue Prince Albert Mintosissa, jonka jälkeen Byers siirtyi kaudeksi 2002–2003 Raidersiin. Kaudella 2003–2004 hän pelasi CHL Top Prospects Gamessa. Sormivamma jätti Byersin kauden kuitenkin hieman rikkonaiseksi. New York Rangers varasi hänet toisella kierroksella 48. pelaajana NHL:n varaustilaisuudessa 2004. Viimeisellä WHL-kaudellaan 2005–2006 Byers oli tehoilla 21+27=48 Raidersin paras maalintekijä Kyle Chipchuran kanssa ja sijoittui joukkueen sisäisessä pistepörssissä kolmanneksi. Hän siirtyi kauden päätteeksi AHL-joukkue Hartford Wolf Packin vahvuuteen pelaten siellä viisi runkosarjaottelua tehden kaksi syöttöpistettä.

Kaudeksi 2006–2007 Byers siirtyi New York Rangersin organisaatioon. Hän pelasi koko kauden farmijoukkue Wolf Packissa, jossa tulokaskausi toi 78 runkosarjaottelussa tehot 17+30=47 ja seitsemässä playoff-ottelussa kaksi maalia. Byers oli runkosarjassa joukkueensa kolmanneksi paras pistemies. Hän sijoittui 213 minuutillaan AHL:n jäähypörssissä yhdeksänneksi. Kaudella 2007–2008 Byers debytoi Rangersin NHL-joukkueessa. Hän pelasi ensimmäisen ja kauden ainoaksi jääneen NHL-ottelunsa 5. helmikuuta 2008 Los Angeles Kingsia vastaan. Kaudella 2008–2009 Byers pelasi vain yhdeksän AHL-ottelua lokakuussa 2008 tulleen olkapäävamman vuoksi. Heinäkuussa 2009 hän teki vuoden mittaisen jatkosopimuksen Rangersin kanssa.

Byers nousi kaudella 2009–2010 Wolf Packin kapteeniksi ja hän teki AHL:n yhden kauden piste-ennätyksensä tehoilla 25+26=51, joilla Byers oli joukkueen toiseksi paras pistemies. Hän pelasi kauden aikana viisi NHL-ottelua tehden yhden maalin ja keräten 31 jäähyminuuttia. Byersin NHL-uran avausmaali syntyi 30. lokakuuta 2009 Minnesota Wildin Niklas Bäckströmin taakse. Kesäkuussa 2010 hän teki taas vuoden mittaisen jatkosopimuksen Rangersin kanssa. Byers jatkoi kaudella 2010–2011 seuran uudelleen nimetyn farmijoukkue Connecticut Whalen kapteenina, kunnes marraskuussa 2010 hänet kaupattiin Columbus Blue Jacketsiin vaihdossa Chad Kolarikiin. Helmikuussa 2011 Byers ja Rostislav Klesla kaupattiin sieltä Phoenix Coyotesiin vaihdossa Scottie Upshalliin ja Sami Lepistöön. Hän ei pelannut kauden aikana otteluakaan NHL:ssä. Byers pelasi Whalessa, Springfield Falconsissa ja San Antonio Rampagessa kauden aikana pelaajakauppojen mahdollistamana yhteensä 84 ottelua, mikä on AHL:n kaikkien aikojen yhden kauden ennätys.

Heinäkuussa 2011 Byers teki vapaana agenttina vuoden mittaisen ja kaksisuuntaisen sopimuksen aiemman organisaationsa Columbus Blue Jacketsin kanssa. Hän pelasi kauden 2011–2012 pääosin farmijoukkue Falconsissa, jonka kapteenina Byers toimi. Hän sai kauden aikana tililleen kahdeksan NHL-ottelua jääden niissä ilman tehopisteitä. Heinäkuussa 2012 Byers teki vapaana agenttina vuoden mittaisen sopimuksen Edmonton Oilersin kanssa. Hän toimi kaudella 2012–2013 seuran farmijoukkue Oklahoma City Baronsin varakapteenina, kunnes siirtotakarajalla huhtikuussa 2013 Oilers kauppasi Byersin Washington Capitalsiin vaihdossa Garrett Staffordiin. Kesäkuussa hän solmi vuoden mittaisen AHL-sopimuksen seuran farmijoukkue Hershey Bearsin kanssa.

Kaudella 2013–2014 Byers nousi Bearsin kapteeniksi. Hän sijoittui 211 minuutillaan AHL:n jäähypörssissä kahdeksanneksi. Toukokuussa 2014 Byers teki vuoden mittaisen jatkosopimuksen joukkueen kanssa. Syyskuussa 2015 hän siirtyi vuoden mittaisella ja kuuden ottelun try-outin sisältäneellä sopimuksella SM-liigajoukkue Tampereen Ilvekseen oltuaan ilman sopimusta alkukauden 2015–2016. Byers hankittiin paikkaamaan loukkaantuneen Tapio Laakson loukkaantumista. Hänen teholukemansa (+5) oli Sami Sandellin ohella parempi kuin kellään muulla Ilves-pelaajalla kauden päätteeksi, mutta Byers jäi kuitenkin ilman jatkosopimusta. Hän teki kuitenkin jo samana päivänä Ilveksestä lähdettyään loppukauden kattavan sopimuksen toisen SM-liigajoukkueen, Pelicansin kanssa. Byers nimettiin joukkueen varakapteeniksi. Hän keräsi kauden aikana SM-liigan runkosarjassa yhteensä 152 jäähyminuuttia, joilla Byers sijoittui liigan jäähypörssissä toiseksi edellään vain joukkuetoveri Ben Blood.

Byers siirtyi kaudeksi 2016–2017 vuoden mittaisella sopimuksella Saksan DEL-liigan Kölner Haieen.

### Maajoukkueura

Byers pelasi alle 18-vuotiaiden MM-kilpailuissa vuonna 2004.

Muuta
-----

Byersin isoveli Cole on entinen jääkiekkoilija. Veljesten isä Lyndon Byers pelasi omalla urallaan pudotuspelit mukaan lukien yli 300 NHL-ottelua ja hänet tunnettiin Danen tapaan myös poliisipelaajana.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2002–2003 | Prince Albert Raiders | WHL | 49 | 8 | 6 | 14 | 46 | – | – | – | – | – |
| 2003–2004 | Prince Albert Raiders | WHL | 51 | 9 | 8 | 17 | 134 | 6 | 1 | 2 | 3 | 17 | U18 | 7 | 0 | 1 | 1 | 8 |
| 2004–2005 | Prince Albert Raiders | WHL | 65 | 11 | 9 | 20 | 181 | 17 | 4 | 6 | 10 | 18 |
| 2005–2006 | Prince Albert Raiders | WHL | 71 | 21 | 27 | 48 | 157 | – | – | – | – | – |
|  | Hartford Wolf Pack | AHL | 5 | 0 | 2 | 2 | 6 | – | – | – | – | – |
| 2006–2007 | Hartford Wolf Pack | AHL | 78 | 17 | 30 | 47 | 213 | 7 | 2 | 0 | 2 | 16 |
| 2007–2008 | Hartford Wolf Pack | AHL | 73 | 23 | 23 | 46 | 184 | 5 | 2 | 1 | 3 | 2 |
|  | New York Rangers | NHL | 1 | 0 | 0 | 0 | 0 | – | – | – | – | – |
| 2008–2009 | Hartford Wolf Pack | AHL | 9 | 4 | 3 | 7 | 18 | 6 | 3 | 1 | 4 | 7 |
| 2009–2010 | Hartford Wolf Pack | AHL | 74 | 25 | 26 | 51 | 100 | – | – | – | – | – |
|  | New York Rangers | NHL | 5 | 1 | 0 | 1 | 31 | – | – | – | – | – |
| 2010–2011 | Connecticut Whale | AHL | 16 | 3 | 6 | 9 | 25 | – | – | – | – | – |
|  | Springfield Falcons | AHL | 48 | 9 | 16 | 25 | 95 | – | – | – | – | – |
|  | San Antonio Rampage | AHL | 21 | 3 | 9 | 12 | 41 | – | – | – | – | – |
| 2011–2012 | Springfield Falcons | AHL | 61 | 16 | 23 | 39 | 108 | – | – | – | – | – |
|  | Columbus Blue Jackets | NHL | 8 | 0 | 0 | 0 | 29 | – | – | – | – | – |
| 2012–2013 | Oklahoma City Barons | AHL | 58 | 6 | 4 | 10 | 144 | – | – | – | – | – |
|  | Hershey Bears | AHL | 5 | 0 | 0 | 0 | 11 | 1 | 0 | 1 | 1 | 0 |
| 2013–2014 | Hershey Bears | AHL | 73 | 15 | 22 | 37 | 211 | – | – | – | – | – |
| 2014–2015 | Hershey Bears | AHL | 43 | 7 | 12 | 19 | 91 | – | – | – | – | – |
| 2015–2016 | Ilves | SM-liiga | 6 | 2 | 0 | 2 | 25 | – | – | – | – | – |
|  | Pelicans | SM-liiga | 41 | 8 | 5 | 13 | 127 | 7 | 0 | 1 | 1 | 8 |
| 2016–2017 | Kölner Haie | DEL | 49 | 7 | 5 | 12 | 119 | 7 | 0 | 0 | 0 | 14 |
| 2017–2018 | Manchester Storm | EIHL | 55 | 24 | 46 | 70 | 107 | 2 | 0 | 2 | 2 | 2 |
| 2018–2019 | Manchester Storm | EIHL | 56 | 29 | 26 | 55 | 182 | – | – | – | – | – |
| 3 kautta | yhteensä | NHL | 14 | 1 | 0 | 1 | 60 | – | – | – | – | – |
| 10 kautta | yhteensä | AHL | 564 | 128 | 176 | 304 | 1247 | 19 | 7 | 3 | 10 | 25 |
| 2 kautta | yhteensä | EIHL | 111 | 53 | 72 | 125 | 289 | 7 | 0 | 1 | 1 | 8 |
| 1 kausi | yhteensä | SM-liiga | 47 | 10 | 5 | 15 | 152 | 7 | 0 | 1 | 1 | 8 |

Lähteet
-------

* Dane Byers The Internet Hockey Databasessa (englanniksi)
* Dane Byers Legends of Hockey -sivustolla (englanniksi)
* Dane Byers *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  Dane Byers *Elite Prospects*. Everysport Media Group AB.  (englanniksi)
2. 1 2  Ovetshkin ykkönen varaustilaisuudessa, Tukonen korkein suomalainen *Jatkoaika.com*.  26.6.2004. Jatkoaika r.y. Viitattu 15.11.2015.
3. 1 2 3 4  Dane Byers The Internet Hockey Databasessa (englanniksi)
4. ↑  Rangers, Byers agree to terms on new deal  10.7.2009. New York Rangers. Viitattu 15.11.2015. (englanniksi)
5. ↑  NHL: Miettinen ampui voittomaalin *Jatkoaika.com*.  31.10.2009. Jatkoaika r.y. Viitattu 15.11.2015.
6. ↑  Byers returning with contract extension  8.6.2010. New York Rangers. Viitattu 15.11.2015. (englanniksi)
7. ↑  Blue Jackets Acquire Left Wing Dane Byers from New York Rangers in Exchange for Center Chad Kolarik  11.11.2010. COLUMBUS, OHIO:  Columbus Blue Jackets. Viitattu 15.11.2015. (englanniksi)
8. ↑  Sami Lepistö Columbukseen *Jatkoaika.com*.  28.2.2011. Jatkoaika r.y. Viitattu 15.11.2015.
9. ↑  Columbus inks St. Pierre, Byers *TheAHL.com*.  11.7.2011. The American Hockey League.  Arkistoitu 17.11.2015. Viitattu 15.11.2015. (englanniksi)
10. ↑  Oilers agree to terms with Dane Byers  5.7.2012. Edmonton Oilers. Viitattu 15.11.2015. (englanniksi)
11. ↑  NHL:n siirtotakarajalla 2013 tapahtui *Jatkoaika.com*.  4.4.2013. Jatkoaika r.y. Viitattu 15.11.2015.
12. ↑  BEARS BRING BACK BYERS FOR 2013-14  26.6.2013. HERSHEY, Pa.:  Hershey Bears Hockey Club. Viitattu 15.11.2015. (englanniksi)
13. ↑  BEARS RE-SIGN DANE BYERS FOR 2014–2015  16.5.2014. HERSHEY, Pa.:  Hershey Bears Hockey Club. Viitattu 15.11.2015. (englanniksi)
14. ↑  Kanadalainen voimahyökkääjä Ilveksen haaviin *Jatkoaika.com*.  22.9.2015. Jatkoaika r.y. Viitattu 15.11.2015.
15. ↑  Byers ei jatka Ilveksessä, Sandellin kausi ohi *Jatkoaika.com*.  12.10.2015. Jatkoaika r.y. Viitattu 15.11.2015.
16. ↑  Ilveksen hylkäämälle kanadalaiselle uusi seura läheltä *Jatkoaika.com*.  12.10.2015. Jatkoaika r.y. Viitattu 15.11.2015.
17. ↑  Byers suuntaa Kölniin *Jatkoaika.com*.  23.5.2016. Jatkoaika r.y. Viitattu 24.5.2016.